Petronel Baard se nuwe cd, Weergaloos, is onlangs vrygestel. Dit is 'n cd wat gestroop en vol eenvoud voorkom – dit is 'n ryper en dieper Petronel wat hier aan die sing is. Die cd verwoord veral die verlange na die liefde.
Die verwerking van die Piet de Jager-gedig "Die Buitestaander" is besonder geslaagd. Die amperse jazz- en Afrika-klank is interessant en beklemtoon die tempowisseling in die verwerking. "Raas met my" het 'n lekker melodie wat goed gedra word deur die kitaarspel. Terwyl ek na die lied geluister het, het ek my verbeel ek sit in 'n donker, rookgevulde nagklub met Petronel wat voor die klavier sit en met haar besonderse stem dié lied sing. Nog 'n nagklub-liedjie is "Vir Barry" met sy nostalgiese saksofoon-klank. Daarteenoor is "By die see" vroliker. Die seebeeld suggereer die idee van 'n nuwe begin wat op mens wag.
"Mooier as mooi" is 'n Suid-Afrikaanse lied en herinner in sy vrolike wysie en woorde aan die Kaapse klopse-musiek. "Rebecca's gaze" is 'n lied oor 'n babatjie en het die eienskappe van 'n wiegeliedjie.
Vir inligting oor die cd en waar dit aangeskaf kan word, kontak Petronel by 092 737 8416 of besoek http://www.petronelbaard.co.za of stuur 'n e-pos aan petronelbaard@gmail.com.